Nous, officiaux de la court de Besençon, faisons savoir... que, par devant Bertholomel, dit Bochet, d’Arbois, clerc notaire.., Reynon d’Arbois publiement et en droit a cogneu et confessé... que il, en non de Bonhonme, Alixandre et Boniface, ses maistres, ay compé et acordé à noble home et puissant mons. Jehan de Chalon, signour d’Allay, de tout ce que lediz messires Jehanz estoit tenuz à sesdiz maistres et obligié per raison de la tauble d’Arbois, de Poloigney, de Monmoret et de la moitié des choses que lidiz messires Jehans fit prendre es maisons des lombars d’Allay et de Bleterens, pour tant con à sesdiz maistres en apartenoit, en tel maniere que lidiz messires de Chalon doit et est tenuz à sesdiz maistres, si come il dit et aferme, en douze mile livres de bons estevenens ou de bons petit tornois, laquel some d’argent est à paier et à rendre à sesdiz maistres par ensi come il est contenuz en unes leitres que lidiz marchant ont devers lour. Et la some des douze mile livres paié, lidiz Reynon, ou non que dessus, a promis et promet et est tenuz de faire rendre toutes manieres de lettres, queles qu’eles soient ne de queque some qu’eles soient, que tochent ne puent tochier ledit mons. Jehan de Chalon, sau que de plageries, et especialment une lettre de trois mile et six cenz livres; item, une autre de doux mile et Vc livres; item, une autre de vint et un cenz livres; item, une autre lettre de mil livres, en tel maniere et condicion que se lidiz maistres ou lour comandement des lettres dessus devisées et de toutes autres se puent joir, et especialment en lour paiant chescun anz de la some de mil et cenz livres tant soulement. Et avec ce personalment estaubliz par devant ledit notaire, Boniface dessus nommez publiement et en droit ay cogneu et confessé luy louer et ratifier, acepter et tenir pour fort et estauble en nom de Bonhonme, son oncle, et Alixandre, son frere, toutes les choses dessusdites. Et ont promis lidiz Reynon et Boniface les choses dessusdites toutes ensamble et une chescune d’yceles par ly tenir fermes et estaubles, senz venir encontre, en tout ne en partie, par lour soirement corporelment doné et sus l’obligacion de touz lour biens. Et ont volu lidiz Reynon et Boniface, en non que dessus, que la some des douze mile livres dessusdites paié, se acunes lettres, lesqueles tochassent ou apartenissent ledit mons. Jehan de Chalon, saulz que de plagerie, estoient trovées esdites taubles ou maisons d’Arbois, de Poloigney ou de Monmoret, lesqueles ne li fussent rendues, qu’eles soient de nule valour. En tesmoignaige de laquel chose, nous, officiaux dessus nommez.., avons mis le seal de ladite court de Besençon en ces lettres, en la juridicion de laquel court lidiz Reynon et Bonifaces ont submis quant à ce lour et lour hoirs et touz lour biens. Ce fut fait l’an Nostre Signour mil CCC et nuef, le mardi après la feste saint Andreu l’apostre.